120.000 kubikmeter sand - eller hvad der svarer til 6.000 fulde lastbiler - er lige nu ved at blive pumpet ud på Skagens østkyst. Målet med sandfodringen er at beskytte tre kyststrækninger syd for Grenen. Kysten er nemlig ved at trække sig så langt tilbage, at den risikerer at blive 'spist' af havet - og det vil man gerne undgå. Midlet er sand. Masser af sand. Det skal fylde udhulingerne, der har vokset sig større over de seneste fire år. - Det gør man for at sikre erosionen af klitterne og oversvømmelse af baglandet, fortæller Mikkel Møller Toft, der er formand for firmaet bag opgaven, VG Entreprenør. Sandfodringen sker i et samarbejde mellem Kystdirektoratet og Frederikshavn Kommune. Skagens skatte skal beskyttes Sandfodringen foregår ved, at et skib læsser 2.000 kubikmeter sand ad gangen af - for at bremse havets sult. - Det er jo store værdier. Vi har Skagen by, Det Grå Fyr og refugiet altså kongevillaen – skal vi bare lade det drysse i havet? Det synes jeg ikke. Vi er nødt til at prøve at bevare de værdier, vi har, mener formanden for Plan- og miljøudvalget i Frederikshavn Kommune, Peter E. Nielsen (S). Også i både 2013 og 2018 blev der sandfodret på Skagens østkyst – nu her fire år efter, gør man det så igen, og det bliver nok ikke sidste gang. - Det bliver en evig kamp. Hvis man ser igennem de sidste 50 år, der er Grenen rykket 2-300 meter nordpå, så det bliver vi nødt til, fortæller Peter E. Nielsen. Der skal køres 50.000 kubikmeter sand på strækning, man var i gang med tirsdag. I alt bliver det til 120.000 kubikmeter.

Referat:
Sandfodring skal beskytte Skagens perler på østkysten - blandt andet Det Grå Fyr og Kongevillaen.